Ծաղիկների զամբյուղ

«Ծաղիկների զամբյուղ» (), ոսկերչական ձու, որը դարձավ Ֆաբերժեի 52 զատկական ձվերից մեկը՝ պատրաստված Կարլ Ֆաբերժեի ընկերությունում Ռուսաստանի կայսերական ընտանիքի համար։ Այն ստեղծվել է 1901 թվականին Նիկոլայ II կայսեր պատվերով։ Ոսկերչական ձուն Նիկոլայը Զատկի տոնին նվիրել է կնոջը՝ կայսրուհի Ալեքսանդրա Ֆեոդորովնային։

Այսօր «Ծաղիկների զամբյուղ» ոսկերչական կայսերական ձուն գտնվում է Եղիսաբեթ II թագուհու Թագավորական հավաքածուում (Միացյալ Թագավորություն)։

Դիզայն 
«Ծաղիկների զամբյուղ» ոսկերչական ձուն պատրաստվել է զամբյուղի տեսքով, որի մեջ ծաղիկներ են տեղադրված։ Ձուն պատված է սպիտակ էմալով։ Բոլոր կողմերից անցնում են ոլորուն երիզներ՝ ադամանդակուռ  ոսկուց։ Ձվի դիմային հատվածում ադամանդներով գրված է ստեղծման տարեթիվը՝ «1901»: Ծաղկեփնջի համար հիմք է հանդիսանում ոսկե թելերով պատրաստած «մամուռը»։ Բուն ծաղիկները նույնպես պատրաստված են ոսկուց և պատված են գունագեղ էմալով։ Զամբյուղի բռնակը նույնպես ադամանդակուռ ոսկուց է պատրաստված։ Տակդիրը կորսված է։ Նորը պատրաստվել է ավելի ուշ։

Անակնկալ 
Ձվի անակնկալի կամ անակնկալի գործունեության մասին պատմությունը ցայսօր լռում է։

Պատմություն 
Նիկոլայ II կայսրը ձուն կնոջը՝ Ալեքսանդրա Ֆեոդորովնային 1901 թվականի Զատկի տոնին է նվիրել։

1917 թվականի Ռուսական հեղափոխության ժամանակ հեղափոխականները հափշտակեցին կայսերական ձվերի հավաքածուն և ուղարկեցին Կրեմլի զինապալատ։

1933 թվականին «Ծաղիկների զամբյուղ» ոսկերչական ձուն վաճառվում է անհայտ գնորդին, ըստ ենթադրության, այն Էմանուել Սնոումանն էր կամ Միխայիլ Նորմանը։ Նույն թվականին ձուն ձեռք է բերում Միացյալ Թագավորության արքա Գեորգ V-ը և նվիրում կնոջը՝ Մարիա Թեքցի թագուհուն։ Վերջիններից ձուն ժառանգություն է հասնում Եղիսաբեթ II-ին։

Տես նաև 
 Ֆաբերժեի ձվեր

Ծանոթագրություններ

Արտաքին հղումներ 
 Images of the Basket of Flowers Egg, Buckingham Palace Royal Fabergé exhibition (Flickr).
 A detailed article on the 'Basket of Wild Flowers' egg from wintraecken.nl
 Details of the egg on the Royal Collection Trust online collection pages
 Ծաղիկների զամբյուղ ձուն

Ոսկերչություն
Ռուսաստանի պատմություն
1901 աշխատություններ
Ֆաբերժեի ձվեր
Ֆաբերժե